इस आस्तै ए भलेयां साबत होई जन्दा ऐ जे उपन्यास निम्न मध्यमवर्ग दे नगरोटे दे समाज दा चित्रण करदा ऐ। साढ़े समाज च पराने पैहलें दे समाज दियां आदतां, सोचां, रूढियां मरजादां ते परम्पार बी हैन। साढ़े च ओ गुलामाना सोचां अजें मजूद न ते उन्दी झलक सुदेश दी माऊ दे बतीरे च, वृज ते रमेश दी माऊ दे बतीरे च टकोदी लबदी ऐ। ए उपन्यास उस समय गी कैद करने दा जतन ऐ जिसलै सांझे परिवार दा जुगें पुराना ढांचा खिंड-बिंड होआ करदा हा ते परिवार दी इक निक्की इकाई सामनै आवा करदी ही जिस च खसम-त्रीमत ते उन्दा इक-अध ञ्याना शामल न। पुराना सांझा परिवार जिस च मते लोक हुन्दे हे, कम्म-काज करियै कमाई इक थार टकांदे ते रली-मिली रौंह्‌दे हे, लम्मे पसार ते लम्मे चैड़े अन्दर भलेयां मुक्का-सम्भा करदा हा। सस्सरी नूहें दे झगड़े ऋति दे पेशकार न। निम्न मध्यमवर्ग दे नगरोटे दे बातावरण आला पारिवारिक उपन्यास होने करी, लेखक दी नजर उपराली गै पेदी ऐ ते सस्सू नूहें दे झगड़े दी जड़-पीढ़ इक थार बृज दे शब्दें च, ओ अनपढ़ता गी दिन्दा ऐ ते दुए थार सोमा दे शब्द च ईर्खा गी। जे लेखक दे मतानुसार इनें झगड़े दी जड़ अनपढ़ता जां ईर्खा ऐ तां ते गरदौरन बी ते अनपढ़ गै ऐ। उसगी बी ते अपनी जुआनी चेतै आई सकदी ही। ग्रां थारें जित्थें अनपढ़ता खासी ही पर उत्थें झगड़ें बडें थोड़े की हे? इयां बझोदा ऐ जे लेखक दा ए निदान मथार्थ नईं।